Komisijos sprendimas
2003 m. rugpjūčio 11 d.
Europos bendrijos vardu patvirtinantis Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, priedų pakeitimus
(tekstas svarbus EEE)
(2003/616/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 17 d. Tarybos sprendimą 97/132/EB dėl Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, sudarymo [1] su pakeitimais, padarytais Sprendimu 1999/837/EB [2], ypač į jo 3 straipsnio trečiąją pastraipą,
kadangi:
(1) 2002 m. lapkričio 28 d. Tarybos sprendime 2002/957/EB dėl susitarimo pasikeičiant raštais iš dalies pakeisti Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, priedus sudarymo [3] numatyta galimybė pripažinti Naujosios Zelandijos šviežios mėsos, mėsos pagrindo gaminių ir kitų gyvūninės kilmės produktų sertifikavimo sistemų lygiavertiškumą.
(2) Jungtinis susitarimo vadybos komitetas (toliau - Komitetas) 2003 m. vasario 27 d. ir 28 d. posėdyje išleido rekomendaciją dėl šių gyvūninės kilmės produktų sertifikavimo sistemų lygiavertiškumo pripažinimo: gyvūnų žarnų, kailių ir odų, naminių gyvūnėlių ėdalo, kaulų ir kaulų produktų, perdirbtų gyvūninių baltymų, kraujo ir kraujo produktų, kiaulinių taukų ir lydytų riebalų, pašarų žaliavų, farmacijai ar techniniams tikslams skirtų žaliavų ir iš paukštienos gautų produktų. Dėl šios rekomendacijos reikėtų iš dalies pakeisti Susitarimo V priedą.
(3) Tame pačiame posėdyje Komitetas išleido papildomas rekomendacijas dėl tam tikrų Susitarimo priedų dalinio pakeitimo siekiant atsižvelgti į administracinę Naujosios Zelandijos atsakingų institucijų ir kontaktinio punkto sandaros bei į Naujosios Zelandijos teisės aktų pokyčius. Komitetas taip pat rekomendavo iš dalies pakeisti V priede nurodytas BSE priemones pagal abiejų Šalių galiojančius teisės aktus.
(4) Šie pakeitimai turėtų būti patvirtinti Bendrijos vardu.
(5) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais 16 straipsniu įsteigto Jungtinio vadybos komiteto rekomendacijomis, Europos bendrijos vardu patvirtinami minėto Susitarimo II, V ir X priedų daliniai pakeitimai. Susitarimo pasikeičiant raštais, įskaitant Susitarimo priedų pakeitimus, tekstas pridedamas prie šio sprendimo.
2 straipsnis
Sveikatos ir vartotojų apsaugos generalinis direktorius įgaliojamas pasirašyti šį Bendriją įpareigojantį Susitarimą pasikeičiant raštais.
3 straipsnis
Šis sprendimas taikomas nuo pirmos kito mėnesio nuo Naujosios Zelandijos raštiško pranešimo Komisijai apie 1 straipsnyje minimų pakeitimų patvirtinimo vidaus procedūrų užbaigimą.
Priimta Briuselyje, 2003 m. rugpjūčio 11 d.